แบงก์รัฐเจอดีสินเชื่อลดหนี้เสียพุ่ง
เหตุขาดผู้นำเบอร์1ในองค์กรออมสินไอแบงก์คุยงานเดิน
17 ก.ย. 2555

เหตุขาดผู้นำเบอร์1ในองค์กรออมสินไอแบงก์คุยงานเดิน
ธนาคารอิสลามฯเอสเอ็มอีแบงก์เจอดี สินเชื่อลดฮวบหลังขาดผู้นำองค์กร ด้านออมสิน กินบุญเก่าสินเชื่อยังขยายตัวได้ 
สถานการณ์ของธนาคารเฉพาะกิจของรัฐ 3 แห่ง ประกอบด้วย ธนาคารออมสิน ธนาคารพัฒนาวิสาหกิจขนาดกลางและขนาดย่อม (เอสเอ็มอีแบงก์) และธนาคารอิสลามแห่งประเทศไทย ที่ยังคงอยู่ในช่วงของการสรรหาผู้บริหารสูงสุด กำลังเผชิญปัญหาหนักเมื่อสินเชื่อลดลง หนี้เสียเพิ่มขึ้น
ทั้งนี้ เมื่อพิจารณาผลการดำเนินงานในช่วงเวลาดังกล่าว ผ่านตัวเลขการปล่อยสินเชื่อของ 3 ธนาคารในช่วง 7 เดือนแรกของปีนี้ เทียบกับ 7 เดือนแรกของปีก่อนหน้า พบว่าธนาคารออมสินเป็นแห่งเดียวเท่านั้นที่ยังสามารถทำธุรกิจสินเชื่อขยายตัวได้เป็นปกติ 
ขณะที่อีก 2 ธนาคาร ได้แก่ ธนาคารอิสลามฯ และเอสเอ็มอีแบงก์ การขยายสินเชื่อลดลงอย่างมีนัยสำคัญเมื่อเทียบกับปีที่แล้ว เพราะหากดูตัวเลขสินเชื่อ 7 เดือนของปี 2554 ธนาคารอิสลามฯ มีสินเชื่อเพิ่มขึ้น 17,205 ล้านบาท เอสเอ็มอีแบงก์มีสินเชื่อเพิ่มขึ้น 10,740 ล้านบาท
อย่างไรก็ตาม เมื่อมาดูตัวเลขสินเชื่อในช่วง 7 เดือนแรกของปีนี้ พบว่าธนาคารอิสลามฯ มีสินเชื่อเพิ่มขึ้นจากปลายปี 2554 เพียง 4,849 ล้านบาท ขยายตัวจาก 115,975 ล้านบาท มาอยู่ที่ 120,824 ล้านบาท
ขณะที่เอสเอ็มอีแบงก์ยิ่งหนักเข้าไปใหญ่ 7 เดือนแรกสินเชื่อเพิ่มแค่ 468 ล้านบาทเท่านั้น และเมื่อดูเป็นรายเดือนจะพบว่า สินเชื่อเริ่มทยอยลดลงเรื่อยๆ ตั้งแต่เดือน มี.ค. เป็นต้นมา มียอดสินเชื่อ 98,854 ล้านบาท แต่เมื่อสิ้นเดือน ก.ค. ลดลงมาเหลือ 98,049 ล้านบาท
ด้านหนี้เสียที่มีการบันทึกไว้มีสูงถึง 1.8 หมื่นล้านบาท และมีหนี้เสียที่ไม่ได้บันทึกไว้อีก 1.2 หมื่นล้านบาท ในเร็วๆ นี้ เพราะกระบวนการทำงานภายในมีปัญหาอย่างมาก
นายกิตติรัตน์ ณ ระนอง รองนายกรัฐมนตรีและ รมว.คลัง กล่าวว่า แม้ธนาคารเฉพาะกิจของรัฐหลายแห่งจะยังไม่มีผู้บริหารสูงสุด แต่ยังสามารถดำเนินธุรกรรมได้อย่างต่อเนื่องไม่ได้สะดุด เพราะรักษาการและผู้บริหารธนาคารเดิมยังสานต่องานได้ ส่วนกระบวนการสรรหาก็ให้เป็นไปตามปกติตามขั้นตอน 
“ผมไม่ได้เร่งรัดอะไรเป็นกรณีพิเศษ” นายกิตติรัตน์ กล่าว
นายพงษ์ศักดิ์ ชาเจียมเจน รักษาการกรรมการผู้จัดการ เอสเอ็มอีแบงก์ เปิดเผยว่า สินเชื่อที่ลดลงเพราะธนาคารอยู่ในระหว่างทำแผนฟื้นฟู แต่ยืนยันว่าไม่ได้ชะลอการปล่อยสินเชื่อลง และได้ขอความร่วมมือจากสาขาโดยเฉพาะในภูมิภาคให้เร่งหาลูกค้า
“เป็นเรื่องปกติที่เมื่อเกิดการเปลี่ยนแปลง สินเชื่อจะถอยลงเล็กน้อย จากนั้นจะเริ่มเข้ารูปเข้ารอยมากขึ้น” นายพงษ์ศักดิ์ กล่าว
นายบัณฑิต โสตถิพลาฤทธิ์ ประธานกรรมการ ธนาคารอิสลามฯ กล่าวว่า การที่ธนาคารยังไม่มีผู้ดำรงตำแหน่ง ก็ไม่ได้เป็นอุปสรรคกับการปล่อยสินเชื่อแต่อย่างใด ยังปล่อยสินเชื่อตามปกติ จนหลายคนบอกว่าเพลาๆ ลงบ้างปล่อยเยอะไปแล้ว” นายบัณฑิตกล่าว
ด้านนายธัชพล กาญจนกูล รักษาการผู้อำนวยการธนาคารออมสิน กล่าวว่า ผลการดำเนินงานของธนาคารเป็นที่น่าพอใจ แม้ว่าจะขาดผู้อำนวยการไป แต่ธนาคารก็ยังสามารถทำกำไรได้อย่างต่อเนื่องในเดือน ส.ค. อีก 2,300 ล้านบาท คาดว่า ทั้งปีจะมีกำไรสุทธิแตะ 3 หมื่นล้านบาท มากกว่าปีก่อนที่มีกำไร 2.6 หมื่นล้านบาท
รายงานว่า สำหรับธนาคารออมสินได้ปิดรับสมัครตำแหน่งผู้อำนวยการแล้วเมื่อวันที่ 14 ก.ย. ซึ่งมีการคาดหมายว่าผู้ที่จะดำรงตำแหน่งคือ นายวรวิทย์ ชัยลิมปมนตรี กรรมการผู้จัดการใหญ่ธนาคารอาคารสงเคราะห์ แต่นั่นจะทำให้ตำแหน่งเดิมของนายวรวิทย์ ต้องว่างลง จึงมีชื่อของนายธัชพล ที่กำลังรักษาการธนาคารออมสินอยู่ติดโผเข้าชิงด้วย
ขณะที่ธนาคารกรุงไทย ซึ่งถือเป็นหนึ่งในสถาบันการเงินของรัฐ กำลังอยู่ระหว่างการสรรหาผู้ที่จะมานั่งเก้าอี้กรรมการผู้จัดการ แทนนายอภิศักดิ์ ตันติวรวงศ์ ซึ่งจะหมดวาระในเดือน พ.ย. นี้เช่นกัน ซึ่งแคนดิเดตขณะนี้เหลือ 2 คน คือนายวรภัค ธันยาวงษ์ ประธานและประธานเจ้าหน้าที่บริหาบล. ฟินันซ่า และนายชัยภัทร ศรีวิสารวาจา ประธานกรรมการบริหารและกรรมการผู้อำนวยการ บล. เคที ซีมิโก้